Številka: 013-37/2022/123

Datum: 7. 12. 2023

**ZAPISNIK 8. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 7. 11. 2023, 09.30 do 12.45**

Prisotni:

Jasna Rojc, dr. Boris Dular, Silvija Komočar, dr. Milena Ivanuš Grmek, dr. Milena Košak Babuder, Alberto Scheriani, dr. Marina Tavčar Kranjc, dr. Janez Vogrinc, dr. Sonja Rutar, Helena Žnidarič, dr. Nataša Potočnik, dr. Vinko Logaj, mag. Renata Zupanc Grom, mag. Janja Cotič Pajntar, dr. Nina Novak, dr. Ada Holcar, mag. Branka Hrast Debeljak, Barbka Kresal Sterniša, Marjana Mastinšek Šustar, Igor Hostnik, Branka Kovaček, Lara Romih, Val Stankovič Pangerc

Odsotni člani: dr. Kristijan Musek Lešnik, dr. Sonja Kump, Lidija Žigon, dr. Darko Zupanc, dr. Branko Slivar, mag. Mojca Suban, Rado Kostrevc, Nives Počkar, Branimir Štrukelj

Ostali prisotni:

Po uvodnem pozdravu je državna sekretarka Jasna Rojc povedala, da so bili zaradi menjave na določenih funkcijah v Kurikularni svet (v nadaljevanju: KS) imenovani naslednji člani: Rado Kostrevc, v.d. direktorja Direktorata za predšolsko vzgojo in osnovno šolstvo, MVI, mag. Silvija Komočar, predsednica Komisije SSSI za vrtce, Lidija Žigon, predsednica Komisije SSSI za splošne izobraževalne srednje šole, dr. Milena Košak Babuder, predsednica Komisije SSSI za otroke s posebnimi potrebami, Alberto Scheriani, predsednik Komisije SSSI za šolstvo manjšin in Val Stanković Pangerc, predstavnik Dijaške organizacije Slovenije.

Po ugotovitvi sklepčnosti so člani sveta soglasno sprejeli naslednji **dnevni red:**

1. Sprejem zapisnika 7. seje
2. Poročilo o delu pri prenovi kurikuluma za vrtce - razprava
3. Zavezujoči nacionalni strateški oziroma izvedbeni dokumenti, ki naslavljajo vzgojo in izobraževanje ter obravnava pobud različnih deležnikov o umeščanju vsebin v kurikule
4. Predlog dokumenta o skupnih ciljih in njihovo umeščanje v učne načrte in kataloge znanja
5. Predlog novih članov v Komisiji za koordinacijo prenove
6. Razno

**Ad 1.**

Člani KS so dne 8. 11. 2023 prejeli zapisnik 7. seje, pripombe sta posredovana dr. Darko Zupanc in Helena Žnidarič, v priloženem zapisniku so pripombe že upoštevane.

**SKLEP 1**:

**Kurikularni svet potrdi zapisnik 7. seje.**

Sklep je bil potrjen soglasno.

**Ad 2.**

Poročilo o delu pri prenovi kurikuluma za vrtce – razprava.

Mag. Janja Cotič Pajntar

Poročilo je bilo predstavljeno na prejšnji seji, v vmesnem času je komisija za koordinacijo večino izpostavljenih vprašanj glede oblikovanja kurikuluma za vrtce že rešila.

Osnutek predloga strukture vključuje poglavja: uvod, cilji, načela uresničevanja ciljev kurikuluma za vrtce, otrok v vrtcu, področja dejavnosti v vrtcu, viri in literatura. Dodajo se nova poglavja oziroma podpoglavja: področja medpodročnih dejavnosti (še delovni naslov, ki vključuje prečne zmožnosti in spretnosti, zmožnosti – gibanje, zdravje, socialne zmožnosti in spretnosti, namesto jezik in zgodnja pismenost je sporazumevanje, medijska pismenost, ustvarjalnost), didaktična priporočila za izvedbeni kurikulum z ojačenimi pedagoško didaktičnimi vsebinami za medpodročne dejavnosti (začasni naslov), večjezičnost in medkulturnost, procesna kakovost v vrtcu,.

Odprto ostaja še - dodatki - priporočila za izvajanje krajših programov in delo z otroki s posebnimi potrebami, Romi, delo na narodno mešanih območjih, delo v t. i. razvojnih oddelkih, ki izvajajo prilagojeni program za predšolske otroke. Komisija za prenovo kurikuluma za vrtce pri svojem selu sledi Izhodiščem za prenovo kurikuluma za vrtce, ki jih je sprejel na 219. seji Strokovni svet RS za splošno izobraževanje 17. 2. 2022.

Sledila je razprava:

Branka Kovaček: v vrtcih so otroci zelo različni, zato je pomembno, da se vsem otrokom zagotovijo enake pravice ter da se vsa pomembna odprta vprašanja rešujejo na KS, saj bo na izvedbeni ravni dokument velik izziv za prakso.

Igor Hostnik: cilji v dokumentu so ustrezno opredeljeni, z vidika otrok je pomembno, kaj bodo ti zares potrebovali. Upoštevati je potrebno tudi, da vključitev v vrtec za predšolske otroke ni obvezna.

Silvija Komočar: premisliti je potrebno o drugačni vlogi vzgojitelja v bolnišničnih oddelkih, ker gre za specifike.

Barbka Kresal Sterniša je povedala, da delo v bolnišničnih oddelkih naslavlja konceptualni dokument po vertikali od vrtca do srednje šole, obstaja dilema, ali se bodo te vsebine prenašale v kurikulum, je pa smiselno, da se različne skupine otrok naslavlja v okviru enovitega programa.

V zvezi z bralno pismenostjo je opozorila še na gradnike bralne pismenosti, ki so bili razviti v okviru projekta »Objem« in se jih lahko pri prenovi umesti v kurikum ter v druge programske dokumente.

Dr. Sonja Rutar je opozorila na rezultate raziskave PISA, ki kažejo na velik pomen razvijanja predopismenjevalnih spretnosti, in izpostavila vlogo vrtca pri razvijanju zgodnje pismenosti otrok in njegovo vlogo pri kompenzaciji individualnih razlik med otroki, ki so med drugim lahko posledica socialno ekonomskega statusa otrokove družine, ter sodelovanju z družinami in okoljem. Vzgojni program, uveden leta 1979, še ni presežen, več bi moralo biti načrtnih dejavnosti z opredeljenimi operativni cilji, predšolska vzgoja je načrtna dejavnost, gre za razvojno procesni kurikulum z operativni cilji, vzgojitelji rabijo orientacijo, kaj morajo otroci znati, vendar pri tem ni mišljeno, da se zapiše standarde znanja.

Dr. Janez Vogrinc

Pojmi niso dovolj jasni (npr. uporaba terminov spretnosti in zmožnosti), potrebno bi bilo dodati pojmovnik, da se definira uporaba posameznih terminov v dokumentu. V zvezi s prečnimi spretnostmi je izpostavil vprašanje, zakaj tako kot gibanje ni kot prečna spretnost opredeljen tudi jezik – rezultati raziskave PISA to izpostavljajo. Tudi v zvezi z medijsko pismenostjo je opozoril, da ni definicije in zato ni jasno, kaj se razume pod tem ter zakaj je izpostavljena.

Podaril je še, da so krajši programi le način izvedbe programa in bi morali imeti opredeljene dejavnosti.

Dokumente kurikularne prenove, ki so še v postopku sprejemanja, je treba prilagoditi situaciji, da ne bo napačnih sporočil.

Dr. Vinko Logaj je izpostavil, da je na zapisano v izhodiščih potreben kritičen pogled, da bodo kurikularne komisije lahko po potrebi korigirale, a je znotraj stroke potreben konsenz o odstopanju (kje in na kakšen način), tako da se določi okvir za delovanje.

Alberto Scheriani

Vrtci so dvojezični, zato bi morali biti dokumenti tudi prevedeni, normativi in standardi pa zapisani tako, da pokrijejo tako narodnostne skupnosti kot tudi priseljence.

**SKLEP 2**:

**Kurikularni svet se je seznanil s Poročilom o delu pri prenovi kurikuluma za vrtce.**

Sklep je bil potrjen soglasno.

**Ad 3.**

Zavezujoči nacionalni strateški oziroma izvedbeni dokumenti, ki naslavljajo vzgojo in izobraževanje ter obravnava Pobud različnih deležnikov o umeščanju vsebin v kurikulume

Barbka Kresal Sterniša

V procesu prenove sistema vzgoje in izobraževanja posamezna ministrstva, drugi organi ter različne javnosti posredujejo pobude za vključevanje različnih vsebin in tematik v prenovljene programske dokumente oziroma v snovanje razvoja področja vzgoje in izobraževanja. Z namenom informiranja vseh sodelujočih v prenovi kot tudi za krepitev medresorskega sodelovanja in kot odziv na prejete pobude je bil na MVI pripravljen zbirni pregled strateških, izvedbenih in drugih zavezujočih dokumentov, ki za dosego ciljev nagovarjajo vzgojo in izobraževanje kot pristojni družbeni podsistem in so jih posredovala pristojna ministrstva in uradi.

Dr. Vinko Logaj

V povezavi s projektom prenove so na ZRSŠ so od sredine leta 2022 prejeli 15 pobud, razdeljene so v sklope: predlogi za dopolnitev članov kurikularnih organov, predlogi za umestitev posameznih učnih vsebin v učne načrte, predlogi za dopolnitev skupnih ciljev in neopredeljene. Pobude se v informacijo pošiljajo predmetnim komisijam.

**SKLEP 3:**

**Kurikularni svet se je seznanil z Informacijo o zavezujočih strateških in drugih dokumentih, ki naslavljajo vzgojo in izobraževanje, in s pobudami različnih deležnikov v povezavi s prenovo učnih načrtov.**

Sklep je bil potrjen soglasno.

**SKLEP 4:  
Zavod Republike Slovenije za šolstvo posreduje informacijo o zavezujočih strateških dokumentih kurikularnim komisijam, ki sodelujejo pri prenovi programskih dokumentov.**

Sklep je bil potrjen soglasno.

**Ad 4:**

Predlog dokumenta o skupnih ciljih in njihovo umeščanje v učne načrte in kataloge znanja

Dr. Ada Holcar

Dokument je bil predstavljen na 7. seji KS, kjer so bili podani predlogi za dopolnitev, kot so vrstni red zapisa področij skupnih ciljev, dopolnitev besedila pri jeziku, državljanstvu, kulturi in umetnosti, kar bilo upoštevano. Narejena je bila tudi strokovna recenzija dokumenta, na podlagi katere so bile narejene še dopolnitve oziroma popravki, kot je npr. preimenovanje področja skupnih ciljev digitalne kompetence v digitalno kompetentnost.

Sledila je krajša razprava, vezana na vsebine bralne pismenosti in jezika, kar je potrebno razvijati pri vseh predmetih.Jjezik je nadredni pojem, v učnih načrtih je treba bralno pismenost ustrezno nasloviti. Pomembna je vključenost vseh elementov bralne pismenosti, kot so: pisanje, govor, poslušanje in branje. Dokument je pomemben za nadaljnjo prenovo in se bo zato s predlogi ustrezno dopolnil.

**SKLEP 5:  
Kurikularni svet nalaga predlagatelju, da dokument popravi pri kulturi in umetnosti in sicer v prvem odstavku na strani 10 se črta zadnji stavek, pri jeziku se z vidika bralne pismenosti dodajo štirje elementi: branje, poslušanje, govor in pisanje. S temi popravki Kurikularni svet potrjuje predlog dokumenta o skupnih ciljih in njihovo umeščanje v učne načrte in kataloge znanja.**

Sklep je bil soglasno sprejet.

**Ad 5:**

Predlog novih članov v Komisiji za koordinacijo prenove

Dr. Vinko Logaj

Kot je bilo sprejeto na 7. seji KS, se obstoječa komisija za koordinacijo prenove učnih načrtov v osnovni šoli in gimnaziji razširi s člani področja poklicnega in strokovnega izobraževanja ter preimenuje v Komisijo za koordinacijo prenove učnih načrtov v osnovni šoli in gimnaziji ter katalogov znanj (Komisija za koordinacijo prenove). Po pridobitvi mnenja KS bo direktor ZRSŠ dodatno imenoval:

* 2 strokovnjaka praktika s področja poklicnega in strokovnega izobraževanja na predlog Zveze srednjih šol in dijaških domov Slovenije, in sicer: Miro Jug Skedlar in Andrejo Ahčin;
* 3 svetovalce CPI za področje poklicnega in strokovnega izobraževanja na predlog CPI, in sicer: Heleno Žnidarič, Darka Malija in Jelko Čop;
* 2 strokovnjaka iz javnih visokošolskih zavodov ali javnih raziskovalnih organizacij s področja poklicnega in strokovnega izobraževanja, in sicer: dr. Danijelo Makovec Radovan in dr. Klaro Skubic Ermenc – obe s Filozofske fakultete Univerze v Ljubljani.

**SKLEP 6:**

**Kurikularni svet daje pozitivno mnenje k predlogu za imenovanje dodatnih članov Komisije za koordinacijo prenove.**

Sklep je bil sprejet soglasno.

**Ad 6**

Razno

Dr. Vinko Logaj

Izpostavil vprašanja, povezana z učbeniki, in sicer:

- možnost podaljšanja veljavnosti učbenikov za določeno časovno obdobje;

- kdaj in kako bodo založniki pristopili k pripravi novih učbenikov in delovnih zvezkov, ki bodousklajeni s prenovljenimi učnimi načrti;

- premislek o postopkih potrjevanja učbenikov.

Poudaril je še, da bo na KS potrebno razpravljati o načinu uvajanja prenovljenih programov (npr. 1., 4., 7. razred OŠ) in usposabljanju učiteljev in vzgojiteljev.

Jasna Rojc

Naslednja seja KS je predvidena za mesec februar, ko bi razpravljali o NPVI, ki bo, kot je pojasnil dr. Janez Vogrinc, v skladu z načrtom pripravljen do konca januarja 2024. V NPVI bodo postavljeni tudi cilji na področju učbenikov.

Jasna Rojc

predsednica